
REFERAT

Având în vedere Legea nr. 24/2007, privind reglementarea şi administrarea spaţiilor verzi din intravilanul localităţilor, modificată şi completată de Legea nr. 313/2009, prin care autorităţile publice locale au obligaţia să asigure integritatea, refacerea, îngrijirea, protecţia şi conservarea spaţiilor verzi pentru menţinerea biodiversităţii lor, să elaboreze şi să aplice un complex de măsuri privind aducerea şi menţinerea spaţiilor verzi în starea corespunzătoare funcţiilor lor şi să asigure finanţarea materialului dendrofloricol şi a lucrărilor aferente necesare pentru amenajarea şi regenerarea vegetaţiei în spaţiile verzi.

Înfiinţarea de spaţii de joacă şi canisite derivă dintr-o acută necesitate de avea mai multe locuri de joacă, agrement şi recreere precum şi spaţii destinate câinilor a căror număr este considerabil pe raza municipiului (aproximativ 10.000 de câini la asociaţiile de proprietari) şi vine în întâmpinarea doleanţelor cetăţenilor materializate prin nu mai puţin de 74 de solicitări de amenajare de noi locuri de joacă în anii 2008, respectiv 2009. De asemenea Primăria Timişoara trebuie să echilibreze nevoia de spaţii de joacă şi canisite cu alte dorinţe ale comunităţii, cum ar fi: proiectarea urbană orientată spre pietoni şi durabilitatea mediului înconjurător. 

Conform Legii nr. 265/2006 privind protecţia mediului, autorităţile publice au obligaţia de refacere peisagistică şi ecologică a zonelor deteriorate, care în prezent sunt utilizate pentru a parca autoturisme, neconform cu cerinţele specifice de mediu şi urbanism.

Primăria Municipiului Timişoara a întocmit în cursul lunii ianuarie- aprilie 2010 Studiul de fezabilitate privind amenajarea unui loc de joacă şi a unei canisite pe strada Orion, realizat de SC GREEN PROJECT SRL  Iaşi. 

Zona propusă amenajării locului de joacă şi a canisitei este situată la intersecţia străzii Orion, cu bulevardul Iosif Bulbuca. Având în vedere starea actuală a obiectivului, la ora actuală zona este de fapt un teren fără destinaţie între blocurile de locuinţe. Vegetaţia este neîngrijită şi impune corecţii de formă, precum şi eliminări. 

Studiul de Fezabilitate a fost realizat de SC GREEN PROJECT SRL pentru suma de 7329,24 lei plus TVA, valoarea investiţiei fiind estimată la 444352,47 lei plus TVA, documentaţia este în conformitate cu HG 28/2008. 

Suprafaţa totală de amenajat a locului de joacă şi a canisitei este de 1095,25 mp, din care suprafaţa gazonată este de 465,05 mp, suprafaţa cu pavaj din beton 200 mp, suprafaţa cu nisip 430,2 mp, se vor planta 221 bucăţi arbori şi arbuşti, , se va amenaja o canisită cu 5 echipamente pentru câini, se vor monta 11 bănci de odihnă şi 9 coşuri de gunoi, precum şi echipamente de joacă 18, suporturi de bicicletă 5, coşuri de gunoi speciale 5, panouri de informare 6. De asemenea zona va fi iluminată 9 stâlpi de iluminat fotovoltaici.

PROPUNEM:

Având în vedere starea actuală a zonei verzi respective, propunem Comisiilor de specialitate ale Consiliului Local al Municipiului Timişoara aprobarea Studiului de Fezabilitate pentru amenajarea locului de joacă şi a canisitei pe str. Orion din Timişoara în valoare 444352,47 lei plus TVA conform Devizului general întocmit de SC GREEN PROJECT SRL Iaşi.

